CELEX: 62020CN0321
Language: fi
Date: 2020-07-20 00:00:00
Title: Asia C-321/20: Ennakkoratkaisupyyntö, jonka Audiencia Provincial de Barcelona (Espanja) on esittänyt 20.7.2020 – CDT SA v. MIMR ja HRMM

26.10.2020   
            
            
               FI
            
            
               Euroopan unionin virallinen lehti
            
            
               C 359/3
            
         
      Ennakkoratkaisupyyntö, jonka Audiencia Provincial de Barcelona (Espanja) on esittänyt 20.7.2020 – CDT SA v. MIMR ja HRMM
      (Asia C-321/20)
      (2020/C 359/05)
      Oikeudenkäyntikieli: espanja
      
         Ennakkoratkaisua pyytänyt tuomioistuin
      
      Audiencia Provincial de Barcelona
      
         Pääasian asianosaiset
      
      
         Valittaja: CDT SA
      
         Vastapuolet: MIMR ja HRMM
      
         Ennakkoratkaisukysymykset
      
      
                  1)
               
               
                  Jättääkö unionin tuomioistuimen tuomio, jossa tulkitaan ja sovelletaan unionin direktiiviä ja jossa kansallinen laki todetaan kyseisen direktiivin vastaiseksi, kansallisen lain välittömästi vaikutuksettomaksi vai onko yksityisten välisissä oikeussuhteissa edelleen sovellettava kyseistä lakia, kunnes kansallinen lainsäätäjä muuttaa sitä? Kysymykseen pyydetään vastaamaan joko yleisesti tai tuomion (1) kannalta ja sen kannalta, miten kyseinen tuomio vaikuttaa [kuluttajien ja käyttäjien suojasta annetun yleisen lain uudelleen laaditun tekstin 83 §:ään, sellaisena kuin se oli alkuperäisessä sanamuodossaan].
               
            
                  2)
               
               
                  Onko unionin oikeusjärjestykseen kuuluva oikeusvarmuuden periaate esteenä sille, että sopimusehdon sisältö poistetaan kokonaisuudessaan sillä perusteella, että kyseistä ehtoa pidetään kohtuuttomana, jos sopimuksen tekemisen ja ehdon laatimisen ajankohtana ei ollut olemassa mitään perustetta sen määrittämiseksi, mikä osa sopimusehdon sisällöstä oli kohtuuton, koska tästä ei ollut annettu minkäänlaista lainsäädäntöä eikä oikeuskäytäntöä? Jos tähän kysymykseen vastataan myöntävästi, onko seurauksena oltava se, että kyseisestä sopimusehdosta poistetaan ainoastaan sen kohtuuttomana pidetty osa?
               
            
                  3)
               
               
                  Onko oikeusvarmuuden periaate esteenä sille, että oikeuskäytännössä vahvistettua kansallisen oikeussäännön tulkintaperustetta sovelletaan sopimuksiin, jotka on tehty ennen kyseisen perusteen määrittämistä eli ajankohtana, jona tuomioistuinten yleisesti soveltama peruste oli uuden oikeuskäytännössä vahvistetun perusteen vastainen?
               
            
         (1)  Tuomio 14.6.2012, Banco Español de Crédito (C-618/10, EU:C:2012:349).